LV Eiropas Savienības Oficiālais Vēstnesis C 305/19

Grozījumu pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2010/C 305/12

Šī publikācija dod tiesības izteikt iebildumus pret grozījumu pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

GROZĪJUMU PIETEIKUMS

PADOMES REGULA (EK) Nr. 510/2006

GROZĪJUMU PIETEIKUMS SASKAŅĀ AR 9. PANTU

“RIVIERA LIGURE”

EK Nr.: IT-PDO-0117-1540-05.06.2000

AĢIN ( ) ACVN ( X )

1. Produkta specifikācijas nodaļa, kurā izdarīti grozījumi:

—  Produkta nosaukums — Produkta apraksts —  Ģeogrāfiskais apgabals —  Izcelsmes apliecinājums — Ražošanas metode —  Saikne — Marķēšana —  Valsts prasības — Citur (precizēt)

2. Grozījuma(-u) veids:

—  Grozījumi vienotajā dokumentā vai kopsavilkuma lapā — Grozījumi reģistrētu ACVN vai AĢIN specifikācijā, ja nav publicēts ne vienots dokuments, ne kopsavilkums —  Grozījumi specifikācijā, ja publicētajā vienotajā dokumentā (Regulas (EK) Nr. 510/2006 9. panta 3. punkts) nav jāizdara grozījumi —  Pagaidu grozījumi specifikācijā, kas saistīti ar valsts iestāžu noteikto obligāto sanitāro vai fitosanitāro pasākumu ievērošanu (Regulas (EK) Nr. 510/2006 9. panta 4. punkts)

3. Grozījums(-i):

3.1. Produkta apraksts:

Specifikācija ir grozīta, pievienojot tipisko īpašību vidējos rādītājus, atceļot organoleptiskajā vērtējumā iegūto atzīmi 6,5 (kam vairs nav nozīmes) un pieņemot metodes COI/T20 dok. Nr. 22 noteikumus.

3.2. Ražošanas metode:

Attiecībā uz papildu ģeogrāfisko norādi “Riviera del Ponente Savonese” ir grozīts olīvu šķirņu sastāvs – olīvu šķirnes “Taggiasca” procentuālais īpatsvars samazinās no 60 uz 50 %, kamēr citām šķirnēm, kas var ietilpt eļļas sastāvā, īpatsvars ir palielināts no 40 līdz 50 %.

Līdz ar to uz vietas veikto inventarizācijas un pārbaudes darbību laikā, kas tika īstenotas olīvu audžu reģistra nolūkiem – šis darbs ir nepieciešams kontroles vajadzībām –, ir konstatēts, ka reģistrācijas pieprasījuma iesniegšanas brīdī precizētie īpatsvari nav bijuši pareizi.

Uz vēlāku laiku pārcelts olīvu ražas novākšanas beigu datums – olīvas jānovāc līdz attiecīgā gada 31. martam, jo olīvu kultūras audzēšanas apgabals plešas no jūras piekrastes zemēm līdz kalnu nogāzēm un iesniedzas ielejās, un tā augstums dažkārt sasniedz pat 600–700 metru virs jūras līmeņa. Šāda atšķirība augstumā apvienojumā ar citiem ģeomorfoloģiskajiem faktoriem, piemēram, nogāzes virziens un tiešais saules apgaismojums, kā arī Ligūrijas olīvu šķirņu īpatnībām nosaka šo kauleņaugļu nevienmērīgo nogatavošanās ilgumu un attiecīgi atšķirības ražas novākšanas laikā.

3.3. Marķēšana:

Specifikācijas 7. panta 3. punkts ir grozīts, lai nodrošinātu patērētājus ar precīzāku informāciju; šis grozījums atļauj norādīt saimniecību, īpašumu un fermu nosaukumus tikai tad, ja no olīvām, kas novāktas norādītajā saimniecībā ietilpstošajās olīvu audzēs, ražotais produkts ir pārstrādāts un sagatavots pārdošanai noteiktos apgabalos.

3.4. Citur:

Pārbaudes struktūra, kas norādīta 1996. gadā saskaņā ar Regulas (EEK) Nr. 2081/92 17. pantu iesniegtajā kopsavilkumā, un proti, Ministero delle Risorse Agricole, Alimentari e Forestali, nevar pildīt uzdevumus, kas noteikti minētajā dokumentā, tādējādi tagad par to ir atbildīga Camere di Commercio, Industria, Artigianato ed Agricoltura di Genova, Savona, Imperia e La Spezia, sadarbībā ar Unioncamere Liguria, kuras juridiskā adrese ir Via San Lorenzo 15/1, 16123 Genova GE, ITALIA. Šī pārbaudes struktūra saskaņā ar Regulas (EK) Nr. 510/2006 10. un 11. panta noteikumiem pārbauda produkta atbilstību specifikācijai. Minētā struktūra ir norīkotā valsts iestāde.

KOPSAVILKUMS

PADOMES REGULA (EK) Nr. 510/2006

“RIVIERA LIGURE”

EK Nr.: IT-PDO-0117-1540-25.06.2000

ACVN ( X ) AĢIN ( )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Ministero delle politiche agricole alimentari e forestali Adrese: Via XX Settembre 20 00187 Roma RM ITALIA Tālr. +39 0646655104 Fakss +39 0646655306 E-pasts: saco7@politicheagricole.gov.it

2. Grupa:

Nosaukums: Consorzio per la tutela dell’olio extravergine di oliva a denominazione di origine protetta Riviera Ligure Adrese: Via T. Schiva 29 18100 Imperia IM ITALIA Tālr. +39 0183767924 Fakss +39 0183769039 E-pasts: info@consorziodoprivieraligure.it Sastāvs: Ražotāji/pārstrādātāji ( X ) Citi ( )

3. Produkta veids:

1.5. grupa. Eļļas un tauki (sviests, margarīns, eļļa u. c.)

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums:

“Riviera Ligure”

4.2. Apraksts:

“Riviera Ligure” ir neapstrādāta augstākā labuma olīveļļa ar šādām ķīmiskajām un organoleptiskajām īpašībām:

— maksimālais skābums – 0,80 %,

— peroksīda skaitlis ≤ 18 O2 mekv./kg produkta,

— krāsa no dzeltenas līdz zaļgani dzeltenai,

— organoleptiskā novērtējuma rādītāji (COI/T20 dok. Nr. 22): — organoleptiskajā novērtējumā kļūmes vidējai vērtībai jābūt vienādai ar 0, — augļainums – vidējais rādītājs ≥ 3, — pikantums – vidējā rādītāja maksimālā vērtība ≤ 4, — rūgtenums – vidējā rādītāja maksimālā vērtība ≤ 4, — saldums – vidējais rādītājs ≥ 4.

4.3. Ģeogrāfiskais apgabals:

ACVN “Riviera Ligure” ražošanas apgabals aptver Ligūrijas administratīvo teritoriju.

4.4. Izcelsmes apliecinājums:

Jāpārrauga visi ražošanas procesa posmi, katrā no tiem reģistrējot ievestos un izvestos produktus. Tādēļ visiem ražošanas procesā iesaistītajiem uzņēmējiem ir obligāti jāaizpilda pārvadājuma dokumenti, kas šim nolūkam paredzēti pārbaudes programmā. Pārvadājuma dokumentiem ir jābūt, transportējot katru olīvu un/vai eļļas partiju, un tajos jāiekļauj visa informācija, kas vajadzīga, lai garantētu 4.3. punktā norādīto produkta izcelsmi. Ar tiem ir jāļauj iepazīties pārbaudes struktūrai, kad tā veic pārbaudes apmeklējumus. Šādā veidā un reģistrējot olīvu birzis, ražotājus, eļļas spiedējus un fasētājus attiecīgos sarakstos, kurus pārvalda kontroles iestāde, kā arī ziņojot pārbaudes struktūrai par saražoto produktu daudzumiem, tiek garantēta produkta izsekojamība. Pārbaudes struktūra pēc attiecīgajiem sarakstiem pārbauda visas personas, gan fiziskās, gan juridiskās, kā noteikts produkta specifikācijā un attiecīgajā pārbaužu plānā.

4.5. Ražošanas metode:

Neapstrādāta augstākā labuma olīveļļa “Riviera Ligure” tiek ražota no veselām olīvām, kuras ievāktas tieši no koka pirms katra gada 31. marta olīvu audzēs, kas atrodas noteiktajā ražošanas apgabalā. Olīvas ievāc tieši no olīvkokiem ar rokām vai mehanizēti. Olīvu ražošanas apjoms nedrīkst pārsniegt 7 000 kg uz hektāru specializētajās olīvu audzēs, un eļļas iznākums nedrīkst pārsniegt 25 %. Ekstrakcijai var izmantot tikai mehāniskus vai fizikālus paņēmienus, kas ļauj iegūt eļļu, kurā saglabājušās šiem augļiem raksturīgās specifiskās un neatkārtojamās īpašības.

Stādījumu intervāliem, audzēšanas veidiem un zaru apgriešanas paņēmieniem jābūt tādiem, kādi lietoti tradicionāli, vai jebkurā gadījumā – tādiem, kas nemaina to olīvu un eļļu īpašības, kuras paredzētas apzīmēšanai ar aizsargāto cilmes vietas nosaukumu “Riviera Ligure”. Tāpēc piemērotas ir olīvu birzis, kas ieaudzētas vidēji slīpās vai ļoti slīpās nogāzēs, galvenokārt uz terasēm, specifikācijā norādītajos apgabalos, kur augsnes ir veidojušās, sadēdot kaļķakmens cilmiežiem.

Lai ražotu neapstrādātu augstākā labuma olīveļļu ar aizsargāto cilmes vietas nosaukumu “Riviera Ligure” un papildu ģeogrāfiskās izcelsmes norādi “Riviera dei Fiori”, par piemērotām atzīst tās olīvu audzes, kas atrodas specifikācijā minētajā ražošanas apgabalā, kur apvidum ir vairāk vai mazāk izteikts nolaidenums un kur šīs audzes izvietotas uz terasēm, kas radušās, fizikāli sadēdot (eocēna laikmeta) kaļķakmens cilmiežiem un veidojoties slāņojumiem, kuri laika gaitā ir ļāvuši rasties vidēji vieglām augsnēm, kuras lielākā augstumā ir irdenākas.

Lai ražotu neapstrādātu augstākā labuma olīveļļu ar aizsargāto cilmes vietas nosaukumu “Riviera Ligure” un papildu ģeogrāfiskās izcelsmes norādi “Riviera del Ponente Savonese”, par īpaši piemērotām atzīst tās olīvu audzes, kas atrodas specifikācijā minētajā ražošanas apgabalā, kur apvidus ir nolaidens un ar terasēm, izņemot Albenga līdzenumu, un ir veidojies no cilmiežiem, kas laika apstākļu un ūdensteču iedarbībā ļāvuši rasties drupatainām un pārsvarā dziļām augsnēm, kuras lielākā augstumā kļūst irdenākas un caurlaidīgākas, jo tajās sastopami slānekļi. Lai ražotu neapstrādātu augstākā labuma olīveļļu ar aizsargāto cilmes vietas nosaukumu “Riviera Ligure” un papildu ģeogrāfiskās izcelsmes norādi “Riviera di Levante”, par piemērotām atzīst tās olīvu audzes, kas atrodas specifikācijā minētajā ražošanas apgabalā, kur zemes gabali ir nogāzēs un izvietoti uz terasēm, kuras piejūras nogāzēs nostiprinātas ar laukakmeņu mūriem – šie akmeņi ir radušies miocēna un eocēna laikmetā – un ir veidojušās no cilmiežiem, kas šo zemju vidienē pārsvarā ir kaļķakmens, bet nomalēs – slāneklis un smilšakmens. Minēto zemju vidienē augsnes ir drupatainas un bagātas ar mālu; piekrastes zemēs augsnes ir irdenas un pārsvarā smilšainas.

4.6. Saikne:

Produkta īpašības ir veidojušās savdabīgu augsnes īpašību un klimatisko apstākļu ietekmē – šīs teritorijas vides faktori un īpašās šķirnes piešķir Ligūrijas eļļai tai raksturīgās īpatnības.

Šie elementi, Ligūrijai raksturīgās šķirnes un vide, jo īpaši klimats un teritorija, kā arī pie Ligūrijas šķirnēm piederīgo olīvu lēnā nogatavošanās piešķir neapstrādātajai augstākā labuma olīveļļai ar aizsargāto cilmes vietas nosaukumu “Riviera Ligure” tās savdabību, ko veido līdzsvars starp saldeno garšu un vieglo augļainumu.

Arī citi elementi liecina par saikni starp šo produktu un teritoriju, un proti, tikai Ligūrijai raksturīgu olīvkoku šķirņu izmantošana, tāds šai eļļai reģistrēts oleīnskābes saturs, kas ir viens no augstākajiem Itālijā un ir cieši saistīts ar šķirni un klimatu, kā arī audzēšanas (jo īpaši ražas novākšanas) paņēmieni, ko ietekmē reljefs.

Olīvkoku ieviešanu un izplatīšanu tradicionāli saista ar benediktiešu mūkiem, kuri agrajos viduslaikos selekcionēja vietējās šķirnes un pilnveidoja audzēšanas paņēmienus, ierosinot izveidot terases un uzbūvēt mūrus no laukakmeņiem. Tirdzniecību ar Ligūrijas kalnu nogāzēs ražoto eļļu apstiprina Dženovas Republikas dokumenti, kas raksturo pilsētas pārvaldi un apgādi ar pārtiku – 1593. gadā tika izveidota Magistratura dei Provvisori dell’olio, kas bija atbildīga par šīs svarīgās preces objektīvu pārvaldību, uzliekot Ligūrijas nogāzēs strādājošajiem ražotājiem par pienākumu pārdot savas produkcijas daļu par fiksētu cenu.

Vairāki dokumenti, kas datēti ar 17. gadsimtu, liecina, ka, piemēram, Milānas hercogs un Savojas princis licis sev piegādāt olīveļļu no Ligūrijas nogāzēm.

Ligūrijas specializēšanās olīvu audzēšanā tālāk nostiprinājās 18. gadsimtā, un tai sekoja vietējās eļļas tirdzniecības izaugsme, galvenokārt apgabala rietumu daļā. 19. gadsimta beigās Ligūrijas eļļa jau bija ļoti slavena, un tās labās īpašības bija plaši atzītas, tostarp ārzemēs, kā par to liecina pārtikas ražošanas rokasgrāmatas. Šajā laikā atkal atgriezās nosaukums “Riviera Ligure” un Ligūriju sāka dēvēt par Savojas reģiona klēti, bet nosaukumu “Riviera Genova” (Dženovas piekraste) aizstāja “Riviera Ligure” (Ligūrijas piekraste), un šo nosaukumu saistīja ar apzīmējumiem “di ponente” un “di levante”, kas liecina, ka Dženovai bija centrālā vieta. Uzreiz pēc Itālijas apvienošanās Ligūrija paplašinājās ģeogrāfiskā ziņā, un toreiz pievienoto teritoriju tā ir saglabājusi arī mūsdienās (izņemot Nicas apgabalu), tāpēc termins “Riviera” pašlaik jālieto kā nosaukums, kas attiecas uz olīvu audzēšanu visā reģionā.

4.7. Pārbaudes struktūra:

Nosaukums: Camere ci Commercio, Industria, Artigianato ed Agricoltura di Genova, Savona, Imperia e La Spezia coordinate da Unioncamere Liguria Adrese: Via San Lorenzo 15/1 16123 Genova GE ITALIA Tālr. +39 010248521 Fakss +39 0102471522 E-pasts: unione.liguria@lig.camcom.it

4.8. Marķējums:

Nosaukumam “Riviera Ligure” ir jāietilpst marķējumā ar skaidri salasāmiem un neizdzēšamiem burtiem tādā veidā, kas to nepārprotami izceļ starp visām citām marķējumā iekļautajām norādēm, un tieši aiz nosaukuma ir norāde “aizsargāts cilmes vietas nosaukums”.

Aizliegts pievienot jebkādu apzīmējumu, kas nav nepārprotami paredzēts, tostarp tādus terminus kā “tipo”, “gusto”, “uso”, “selezionato”, “scelto” un līdzīgus.

Tomēr ir atļauts izmantot norādes, kurās ir atsauce uz vārdiem un uzvārdiem vai nosaukumiem, tirdzniecības nosaukumiem vai privātiem zīmoliem, ja vien tie nav ar cildinošu nozīmi vai tādi, kas var maldināt patērētāju.

Marķējumā obligāti jānorāda to olīvu izaudzēšanas gads, no kurām izspiesta eļļa.

(1) OV L 93, 31.3.2006., 12. lpp.